ระเบียบเทศบาลตำบลกุสุมาลย์ระเบียบเทศบาลตำบลกุสุมาลย์ว่าด้วยคณะกรรมการชุมชนพ.ศ. ๒๕๕๓[๑] เพื่อให้การดำเนินงานของเทศบาลตำบลกุสุมาลย์เป็นไปอย่างมีประสิทธิภาพสอดคล้องกับวิธีการบริหารจัดการบ้านเมืองที่ดีประชาชนมีส่วนร่วมในการบริหารจัดการและพัฒนาท้องถิ่นของตนเอง สามารถแก้ไขปัญหาความเดือดร้อนและสนองตอบต่อความต้องการของประชาชนในท้องถิ่นอันเป็นการส่งเสริมความร่วมมือของประชาชนกับเทศบาลหน่วยงานของรัฐ รัฐวิสาหกิจ ในการจัดทำบริการสาธารณะตามอำนาจหน้าที่ ทั้งนี้ เพื่อให้ประชาชนมีคุณภาพชีวิตที่ดีจึงมีความจำเป็นต้องมีระเบียบเทศบาลตำบลกุสุมาลย์ ว่าด้วยคณะกรรมการชุมชนขึ้นอาศัยอำนาจตามความในมาตรา ๔๘ เตรส (๔) แห่งพระราชบัญญัติเทศบาล พ.ศ.๒๔๙๖ แก้ไขเพิ่มเติม (ฉบับที่ ๑๓) พ.ศ. ๒๕๕๒ นายกเทศมนตรีจึงวางระเบียบไว้ดังต่อไปนี้ข้อ ๑ ระเบียบนี้เรียกว่าระเบียบเทศบาลตำบลกุสุมาลย์ ว่าด้วยคณะกรรมการชุมชน พ.ศ. ๒๕๕๓ข้อ ๒ ระเบียบนี้ให้ใช้บังคับตั้งแต่วันถัดจากวันประกาศเป็นต้นไปข้อ ๓ ให้นายกเทศมนตรีรักษาการให้เป็นไปตามระเบียบนี้และให้มีอำนาจตีความวินิจฉัยปัญหากำหนดหลักเกณฑ์และวิธีปฏิบัติเพื่อดำเนินการให้เป็นไปตามระเบียบนี้เมื่อมีเหตุจำเป็นนายกเทศมนตรีอาจยกเว้นการปฏิบัติตามระเบียบเป็นกรณีได้หมวด ๑ข้อความทั่วไป ข้อ ๔ ในระเบียบนี้เทศบาล หมายความว่าเทศบาลตำบลกุสุมาลย์นายกเทศมนตรี หมายความว่านายกเทศมนตรีตำบลกุสุมาลย์ และให้รวมถึงผู้ปฏิบัติหน้าที่ในตำแหน่งดังกล่าวด้วยชุมชน หมายความว่าชุมชนในเขตเทศบาลที่มีประชาชนอาศัยอยู่รวมกัน โดยมีสภาพพื้นที่หรือภูมิศาสตร์ร่วมกัน เช่น ในเขตแนวถนน ตรอก ซอย อาคารเรือนแถวเดียวกันหรือลักษณะเป็นบล็อก หรือโซนเดียวกัน ซึ่งทางเทศบาลกำหนดและประกาศจัดตั้งคณะกรรมการชุมชน หมายความว่าคณะบุคคลซึ่งได้รับเลือกตั้งจากประชาชนและได้รับการแต่งตั้งจากนายกเทศมนตรีเพื่อทำหน้าที่บริหารงานภายในชุมชนของตนกรรมการชุมชน หมายความว่าบุคคลที่ได้รับเลือกตั้งตามระเบียบนี้ และได้รับการแต่งตั้งจากนายกเทศมนตรีที่ปรึกษาชุมชน หมายความว่าบุคคลหรือกลุ่มบุคคล ซึ่งเป็นผู้ให้คำปรึกษา แนะนำคณะกรรมการชุมชนโดยคณะกรรมการชุมชนเป็นผู้เสนอให้นายกเทศมนตรีเป็นผู้พิจารณาแต่งตั้งสมาชิกชุมชน หมายความว่าประชาชนผู้ที่อยู่อาศัยในชุมชนซึ่งเทศบาลได้จัดตั้งขึ้นเป็นชุมชนเพื่อที่จะเข้าไปดำเนินการพัฒนาชุมชนเจ้าหน้าที่ หมายความว่าพนักงานเทศบาลหรือลูกจ้างซึ่งได้รับมอบหมายจากนายกเทศมนตรีให้ปฏิบัติงานประจำชุมชนหมวด ๒คณะกรรมการชุมชน ข้อ ๕ ในชุมชนหนึ่งให้มีคณะกรรมการชุมชนคณะหนึ่งมาจากการเลือกตั้งโดยมีจำนวนไม่น้อยกว่าเจ็ดคนแต่ไม่เกินสิบห้าคนการเลือกตั้งคณะกรรมการชุมชนให้นายกเทศมนตรีเป็นผู้กำหนด วัน เวลาสถานที่เลือกตั้งและจำนวนคณะกรรมการชุมชนและดำเนินการเลือกตั้งให้เป็นไปด้วยความเรียบร้อยและเสร็จสิ้นตามวันเวลาที่กำหนดไว้แต่ต้องไม่น้อยกว่าเจ็ดวันนับแต่วันประกาศกำหนดวันเลือกตั้ง ทั้งนี้ ให้เป็นตามหลักเกณฑ์ วิธีการและเงื่อนไขที่นายกเทศมนตรีประกาศกำหนดข้อ ๖ หลังจากที่ได้เลือกตั้งกรรมการชุมชุนครบจำนวนแล้วให้นายกเทศมนตรีหรือผู้ที่นายกเทศมนตรีมอบหมายเรียกประชุมกรรมการชุมชนครั้งแรกภายในเจ็ดวันเพื่อเลือกประธานกรรมการชุมชนหนึ่งคน รองประธานกรรมการหนึ่งคน เลขานุการหนึ่งคนและกรรมการชุมชนฝ่ายต่าง ๆ ฝ่ายละหนึ่งคน กรรมการหนึ่งคนอาจทำหน้าที่หลายฝ่ายได้การออกเสียงลงคะแนนให้กระทำโดยเปิดเผยเว้นแต่ที่ประชุมกรรมการชุมชนมีมติให้ใช้วิธีลงคะแนนแบบลับคณะกรรมการชุมชนประกอบด้วยตำแหน่ง ดังต่อไปนี้(๑) ประธานคณะกรรมการชุมชน(๒) รองประธานคณะกรรมการชุมชน(๓) กรรมการฝ่ายปกครอง(๔) กรรมการฝ่ายป้องกันและรักษาความเรียบร้อย(๕) กรรมการฝ่ายคลัง(๖) กรรมการฝ่ายพัฒนา(๗) กรรมการฝ่ายสวัสดิการและสังคม(๘) กรรมการฝ่ายสาธารณสุข(๙) กรรมการฝ่ายการศึกษา(๑๐) เลขานุการคณะกรรมการชุมชน(เลือกจากคณะกรรมการชุมชนที่เห็นสมควร)(๑๑) กรรมการฝ่ายอื่น ๆ ตามที่คณะกรรมการชุมชนเห็นสมควรข้อ ๗ บุคคลผู้มีสิทธิที่จะได้รับเลือกเป็นคณะกรรมการชุมชนต้องมีคุณสมบัติและไม่มีลักษณะต้องห้ามดังต่อไปนี้(๑) มีสัญชาติไทย(๒) มีอายุไม่ต่ำกว่ายี่สิบปีบริบูรณ์ในวันเลือกตั้ง(๓) มีชื่ออยู่ในทะเบียนบ้านในเขตชุมชนนั้นมาแล้วไม่น้อยกว่าหกเดือน(๔) เป็นผู้มีความเสียสละ มีความรับผิดชอบ ไม่แสวงหาประโยชน์ตอบแทนใดๆ เพื่อตนเองหรือผู้อื่นโดยมิชอบ(๕) ไม่เป็นสมาชิกสภาท้องถิ่น หรือผู้บริหารท้องถิ่นหรือพนักงานหรือลูกจ้างของเทศบาล ซึ่งมีตำแหน่งหรือเงินเดือนประจำ(๖) ไม่เป็นภิกษุ สามเณร นักพรต หรือนักบวช(๗) ไม่เป็นผู้ที่มีร่างกายทุพพลภาพ หรือวิกลจริตหรือจิตฟั่นเฟือนไม่สมประกอบ(๘) ไม่ติดยาเสพติดให้โทษ(๙) ไม่เป็นผู้ต้องคำพิพากษาถึงที่สุดให้ลงโทษจำคุกและได้พ้นโทษมายังไม่ถึงห้าปีนับถึงวันเลือกตั้ง เว้นแต่ในความผิดอันได้กระทำโดยประมาทหรือความผิดลหุโทษ(๑๐) ไม่เป็นบุคคลล้มละลาย(๑๑) ไม่เป็นบุคคลที่เคยถูกไล่ออก ปลดออก หรือให้ออกจากราชการหน่วยงานของรัฐหรือรัฐวิสาหกิจ เพราะทุจริตต่อหน้าที่หรือถือว่ากระทำการทุจริตและประพฤติมิชอบในวงราชการ(๑๒) ไม่อยู่ในระหว่างเสียสิทธิสมัครรับเลือกตั้งเป็นสมาชิกสภาท้องถิ่นหรือผู้บริหารท้องถิ่นตามกฎหมายว่าด้วยการเลือกตั้งสมาชิกสภาท้องถิ่นหรือผู้บริหารท้องถิ่นหรือตามกฎหมายประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎรและสมาชิกวุฒิสภาข้อ ๘ บุคคลผู้มีคุณสมบัติดังต่อนี้เป็นผู้มีสิทธิเลือกตั้ง(๑) มีสัญชาติไทย(๒) มีอายุไม่ต่ำกว่าสิบแปดปีบริบูรณ์นับถึงวันเลือกตั้ง(๓) มีชื่ออยู่ในทะเบียนบ้านในเขตชุมชนนั้นมาแล้วไม่น้อยกว่าสามเดือนข้อ ๙ คณะกรรมการชุมชนมีวาระอยู่ในตำแหน่งคราวละสี่ปีนับแต่วันที่ได้รับการประกาศแต่งตั้งข้อ ๑๐ คณะกรรมการชุมชนทั้งคณะพ้นจากตำแหน่งเมื่อ(๑) คณะกรรมการชุมชนลาออกทั้งคณะ โดยยื่นหนังสือลาออกต่อนายกเทศมนตรี(๒) ถึงคราวออกตามวาระข้อ ๑๑ ความเป็นกรรมการชุมชนสิ้นสุดลงเฉพาะตัวเมื่อ(๑) ตาย(๒) ลาออก โดยยื่นหนังสือลาออกต่อนายกเทศมนตรี(๓) ต้องโทษจำคุกโดยคำพิพากษาถึงที่สุดให้ลงโทษจำคุก(๔)คณะกรรมการชุมชนไม่น้อยกว่าสองในสามที่อยู่ในตำแหน่งมีมติให้พ้นจากตำแหน่งโดยเห็นว่ามีความประพฤติในทางที่จะนำมาซึ่งความเสื่อมเสียแก่ชุมชนหรือราชการหรือขาดการประชุมคณะกรรมการชุมชนติดต่อกันสามครั้ง โดยไม่มีเหตุผลอันควร(๕) ขาดคุณสมบัติตามข้อ ๗เมื่อมีข้อสงสัยเกี่ยวกับสมาชิกภาพของกรรมการชุมชนผู้ใดสิ้นสุดลงตาม(๔) หรือ (๕) ให้นายกเทศมนตรีสอบสวนและวินิจฉัยโดยเร็วคำวินิจฉัยของนายกเทศมนตรีให้เป็นที่สุดข้อ ๑๒ เมื่อตำแหน่งกรรมการชุมชนว่างลงเพราะเหตุอื่นใดนอกจากถึงคราวออกตามวาระให้มีการเลือกตั้งกรรมการชุมชนขึ้น แทนตำแหน่งที่ว่าง ภายในสามสิบวันนับแต่วันที่ตำแหน่งนั้นว่างลงข้อ ๑๓ เมื่อคณะกรรมการชุมชนพ้นจากตำแหน่งตามข้อ๑๐ ให้เทศบาลจัดให้มีการเลือกตั้งคณะกรรมการชุมชนให้แล้วเสร็จภายในสี่สิบห้าวันและให้คณะกรรมการชุมชนชุดเดิมปฏิบัติหน้าที่ต่อไปจนกว่าจะมีประกาศแต่งตั้งคณะกรรมการชุมชนชุดใหม่ข้อ ๑๔ ให้คณะกรรมการชุมชนที่พ้นจากสมาชิกภาพส่งมอบงานและทรัพย์สินของชุมชนให้แก่คณะกรรมการชุมชนชุดใหม่ภายในสามสิบวันนับแต่วันที่คณะกรรมการชุมชนชุดใหม่ได้รับการแต่งตั้งหมวด ๓อำนาจหน้าที่ของคณะกรรมการชุมชน ข้อ ๑๕ คณะกรรมการชุมชนมีอำนาจหน้าที่ดังต่อไปนี้(๑) เป็นผู้นำและเป็นแกนกลางในการบริหารงานของชุมชนและเป็นที่ปรึกษาของประชาชนในชุมชน ในด้านการจัดทำบริการสาธารณะ(๒) สำรวจ ค้นหาปัญหาของชุมชนเพื่อนำข้อมูลมาวางแผนพัฒนาและแก้ไขปัญหาของชุมชน(๓) เสนอขอรับความช่วยเหลือจากเทศบาลหรือหน่วยงานอื่น ๆที่เกี่ยวข้องในการพัฒนาชุมชน(๔) ประสานความร่วมมือระหว่างชุมชนและเจ้าหน้าที่ของหน่วยงานอื่น ๆที่เกี่ยวข้อง(๕) เสนอแผนงาน โครงการหรือความคิดเห็นในการพัฒนาชุมชนต่อเทศบาลหรือหน่วยงานที่เกี่ยวข้อง(๖) วางระเบียบชุมชนของตนเองเพื่อให้การดำเนินงานของชุมชนเป็นไปด้วยความเรียบร้อยโดยไม่ขัดต่อกฎหมาย ระเบียบหรือศีลธรรมอันดีของประชาชน(๗) สามารถคัดเลือกผู้ช่วยกรรมการชุมชนฝ่ายต่าง ๆได้ตามที่คณะกรรมการชุมชนจะเห็นสมควรและเหมาะสม(๘) ส่งเสริมสนับสนุนการมีส่วนร่วมของประชาชนในการพัฒนาท้องถิ่นของตนเอง(๙) ส่งเสริมความสามัคคีของประชาชนในชุมชน(๑๐) ดำเนินการอื่น ๆ ตามที่เทศบาลมอบหมาย หรือตามที่เห็นสมควรโดยไม่ขัดต่อกฎหมายหรือศีลธรรมอันดีของประชาชน ทั้งนี้เพื่อประโยชน์ของชุมชนและสังคมส่วนรวมข้อ ๑๖ ให้กรรมการชุมชนฝ่ายต่างๆ มีหน้าที่ ดังต่อไปนี้(๑) ประธานคณะกรรมการชุมชนมีหน้าที่เป็นประธานในการประชุมควบคุมการนับคะแนนออกเสียงชี้ขาดในกรณีมีคะแนนเสียงเท่ากันควบคุมดูแลและติดตามการดำเนินงานของกรรมการชุมชนฝ่ายต่าง ๆเป็นตัวแทนกรรมการชุมชนในการติดต่อประสานงานกับหน่วยงานของรัฐ รัฐวิสาหกิจ องค์กรต่างๆ และงานอื่น ๆ ที่รับมอบหมายจากเทศบาล(๒)รองประธานคณะกรรมการชุมชนมีหน้าที่ปฏิบัติหน้าที่แทนประธานคณะกรรมการชุมชนในกรณีที่ประธานคณะกรรมการชุมชนไม่อยู่หรือไม่สามารถปฏิบัติหน้าที่ได้และหน้าที่อื่น ๆ ตามที่ประธานกรรมการชุมชนหรือคณะกรรมการชุมชนมอบหมาย(๓) เลขานุการคณะกรรมการชุมชน มีหน้าที่ประสานงานกับผู้ที่เกี่ยวข้องนัดหมายประชุมจัดทำระเบียบวาระการประชุมและบันทึกรายงานการประชุมจัดเก็บและรักษาเอกสารต่าง ๆ ของชุมชน และมีหน้าที่อื่น ๆตามที่ประธานกรรมการชุมชนหรือคณะกรรมการชุมชนมอบหมาย(๔) กรรมการฝ่ายปกครอง มีหน้าที่บำบัดทุกข์บำรุงสุขของประชาชนดูแลกิจการของชุมชนให้เป็นไปตามกฎหมาย ขนบธรรมเนียม จารีตประเพณี วัฒนธรรมท้องถิ่นและนโยบายแห่งรัฐส่งเสริมสนับสนุนให้ประชาชนมีความสนใจการปกครองตามระบอบประชาธิปไตยอันมีพระมหากษัตริย์ทรงเป็นประมุขในทุกระดับ เสริมสร้างความสามัคคีของส่วนรวมดูแลรักษาสาธารณสมบัติของแผ่นดินที่ประชาชนใช้ประโยชน์ร่วมกัน และหน้าที่อื่น ๆตามที่ประธานกรรมการชุมชนหรือคณะกรรมการชุมชนมอบหมาย(๕) กรรมการฝ่ายป้องกันและรักษาความสงบเรียบร้อยมีหน้าที่เกี่ยวกับการดูแลรักษาความสงบเรียบร้อย ความปลอดภัยในชีวิตและทรัพย์สินของประชาชนระมัดระวัง ดูแล ป้องกันและช่วยเหลือกรณีเกิดภัยพิบัติต่าง ๆ และมีหน้าที่อื่น ๆตามที่ประธานกรรมการชุมชนหรือคณะกรรมการชุมชนมอบหมาย(๖) กรรมการฝ่ายพัฒนามีหน้าที่สำรวจความต้องการของชุมชนในการเสนอโครงการ แผนงาน การทำแผนชุมชนการพัฒนาชุมชนในด้านต่าง ๆ อาทิ ส่งเสริม สนับสนุนและพัฒนาการประกอบอาชีพของประชาชนในชุมชนประสานขอรับความช่วยเหลือจากหน่วยงานของรัฐ รัฐวิสาหกิจ หรือเอกชนตามที่เห็นสมควรเพื่อแก้ไขปัญหา อุปสรรค และความเดือดร้อนของชุมชนและหน้าที่อื่น ๆตามที่ประธานกรรมการชุมชนหรือคณะกรรมการชุมชนมอบหมาย(๗) กรรมการฝ่ายคลัง มีหน้าที่เกี่ยวกับการเงิน การคลัง การบัญชีและทรัพย์สินของชุมชนและหน้าที่อื่น ๆตามที่ประธานกรรมการชุมชนหรือคณะกรรมการชุมชนมอบหมาย(๘) กรรมการฝ่ายสวัสดิการสังคม มีหน้าที่เกี่ยวกับการสวัสดิการสังคมการสงเคราะห์ผู้ด้อยโอกาสทางสังคม เช่น คนยากจน เด็ก ผู้สูงอายุคนพิการที่ไม่สามารถช่วยตัวเองได้ หรือผู้ประสบภัยธรรมชาติตามความจำเป็นและหน้าที่อื่น ๆ ตามที่ประธานกรรมการชุมชนหรือคณะกรรมการชุมชนมอบหมาย(๙) กรรมการฝ่ายสาธารณสุข มีหน้าที่เกี่ยวกับการรักษาพยาบาลการส่งเสริมสุขภาพ การป้องกันและควบคุมโรค การวางแผนครอบครัว การสุขาภิบาลการป้องกัน รักษา ฟื้นฟูทรัพยากรธรรมชาติและสิ่งแวดล้อมของชุมชน และหน้าที่อื่น ๆตามที่ประธานกรรมการชุมชน หรือคณะกรรมการชุมชนมอบหมาย(๑๐) กรรมการฝ่ายการศึกษา มีหน้าที่เกี่ยวกับการศึกษา การลูกเสือกิจกรรมเกี่ยวกับเด็ก เยาวชน การศาสนา ศิลปวัฒนธรรมและประเพณีท้องถิ่นการกีฬาและนันทนาการ และหน้าที่อื่น ๆ ตามที่ประธานกรรมการชุมชนหรือคณะกรรมการชุมชนมอบหมายในการดำเนินงานของกรรมการชุมชนแต่ละฝ่ายอาจจัดตั้งกลุ่มเยาวชนกลุ่มแม่บ้าน กลุ่มอาชีพ อาสาสมัครสาธารณสุข (อสม.) หรือกลุ่มพลังมวลชนอื่นใดเพื่อช่วยเหลือสนับสนุนการปฏิบัติงาน ของคณะกรรมการชุมชนได้ตามที่เห็นสมควร ทั้งนี้ เท่าที่ไม่ขัดต่อระเบียบกฎหมายหรือศีลธรรมอันดีของประชาชนหมวด ๔สิทธิและหน้าที่ของสมาชิกชุมชน ข้อ ๑๗ สมาชิกชุมชนมีสิทธิสมัครรับเลือกตั้งและลงคะแนนเลือกตั้งกรรมการชุมชนตามระเบียบนี้ข้อ ๑๘ สมาชิกชุมชนมีสิทธิที่จะได้รับการบริการด้านต่างๆ และได้รับความคุ้มครองจากหน่วยงานของรัฐโดยเท่าเทียมกัน ทั้งนี้ ตามที่กฎหมายบัญญัติข้อ ๑๙ สมาชิกชุมชนซึ่งได้รวมตัวกันเป็นกลุ่มมีสิทธิอนุรักษ์หรือฟื้นฟูจารีตประเพณีภูมิปัญญาท้องถิ่น ศิลปวัฒนธรรมอันดีของท้องถิ่นและของชาติและมีส่วนร่วมในการจัดการการบำรุงรักษา และใช้ประโยชน์จากทรัพยากรธรรมชาติสิ่งแวดล้อม ความหลากหลายทางชีวภาพอย่างสมดุลและยั่งยืนข้อ ๒๐ สมาชิกชุมชนมีสิทธิเสนอข้อคิดเห็นข้อเสนอแนะ ข้อแนะนำ ปัญหาของชุมชน การพัฒนาชุมชน และแผนชุมชนต่อคณะกรรมการชุมชนเทศบาล หน่วยงานของรัฐ เพื่อให้มีการปรับปรุง แก้ไข หรือดำเนินการข้อ ๒๑ สมาชิกชุมชนมีสิทธิได้รับทราบและเข้าถึงข้อมูลข่าวสารของราชการทั้งนี้ ตามที่กฎหมายบัญญัติข้อ ๒๒ สมาชิกชุมชนมีสิทธิติดตามและร้องขอให้มีการตรวจสอบการปฏิบัติหน้าที่การดำเนินงานของคณะกรรมการชุมชนเจ้าหน้าที่ของเทศบาลทั้งฝ่ายประจำและฝ่ายการเมืองหมวด ๕การประชุม ข้อ ๒๓ให้ประธานคณะกรรมการชุมชนเป็นผู้กำหนดและเรียกประชุมคณะกรรมการชุมชนข้อ ๒๔ การประชุมคณะกรรมการชุมชนต้องมีกรรมการชุมชนมาประชุมไม่น้อยกว่ากึ่งหนึ่งของจำนวนกรรมการชุมชนเท่าที่มีอยู่จึงจะเป็นองค์ประชุมแต่ต้องไม่น้อยกว่ากึ่งหนึ่งของจำนวนคณะกรรมการชุมชนตามที่ระเบียบนี้กำหนดไว้ในการประชุมคณะกรรมการชุมชนถ้าประธานกรรมการชุมชนไม่มาประชุมหรือไม่อาจปฏิบัติหน้าที่ได้ให้รองประธานคณะกรรมการชุมชนทำหน้าที่ประธานในกรณีที่ประธานหรือรองประธานไม่มาประชุมหรือไม่อาจปฏิบัติหน้าที่ได้ให้กรรมการชุมชนที่มาประชุมเลือกกรรมการชุมชนคนหนึ่งเป็นประธานในที่ประชุมครั้งนั้นข้อ ๒๕ การนัดประชุมคณะกรรมการชุมชนต้องแจ้งให้ทราบล่วงหน้าไม่น้อยกว่าสามวัน พร้อมด้วยระเบียบวาระการประชุมเว้นแต่ได้มีการนัดหมายไว้แล้วในที่ประชุมครั้งก่อนหรือเป็นการประชุมอันรีบด่วนจะนัดน้อยกว่านั้นก็ได้โดยให้ประธานคณะกรรมการชุมชนแจ้งเหตุอันรีบด่วนไว้ในหนังสือนัดประชุม และแจ้งให้ที่ประชุมคณะกรรมการชุมชนทราบด้วยข้อ ๒๖ การวินิจฉัยชี้ขาดของที่ประชุมให้ถือเสียงข้างมากกรรมการชุมชนคนหนึ่งมีสิทธิออกเสียงหนึ่งเสียงในการลงคะแนนถ้ามีจำนวนเสียงลงคะแนนเท่ากันให้ประธานในที่ประชุมออกเสียงเพิ่มขึ้นได้อีกเสียงหนึ่งเป็นเสียงชี้ขาดหมวด ๖เงินกองทุนชุมชน ข้อ ๒๗ ให้แต่ละชุมชนมีเงินกองทุนชุมชนสำหรับเป็นค่าใช้จ่ายในกิจการและการบริหารงานของชุมชนได้ตามความจำเป็น โดยเงินกองทุนชุมชนอาจได้มาจาก(๑) เงินที่มีผู้อุทิศให้(๒) เงินอุดหนุนจากรัฐ(๓) ดอกเบี้ยเงินฝากธนาคาร(๔) รายได้อื่น ๆข้อ ๒๘ เงินกองทุนชุมชนให้ฝากธนาคารในนามของชุมชนและให้กรรมการฝ่ายการคลังเป็นผู้จัดทำบัญชีรายรับ - รายจ่ายเงินกองทุนและทรัพย์สินของชุมชนด้วยข้อ ๒๙ การใช้จ่ายเงินกองทุนชุมชนต้องนำเสนอที่ประชุมคณะกรรมการชุมชนและคณะกรรมการชุมชนมีมติให้ใช้จ่ายเงินกองทุนชุมชนได้เว้นแต่กรณีฉุกเฉินให้ประธานคณะกรรมการชุมชนมีอำนาจสั่งจ่ายได้ครั้งละไม่เกินห้าร้อยบาทและให้รายงานต่อที่ประชุมคณะกรรมการชุมชนครั้งต่อไปข้อ ๓๐ อำนาจการเบิก -จ่ายเงินกองทุนชุมชน ประกอบด้วย ประธานคณะกรรมการชุมชนหนึ่งคนกรรมการชุมชนฝ่ายคลังหนึ่งคน และกรรมการชุมชนอื่นที่คณะกรรมการชุมชนพิจารณาเห็นสมควรจำนวนหนึ่งคนการรับ - จ่ายเงินกองทุนชุมชนต้องจัดให้มีบัญชีและหลักฐานเอกสารเพื่อประโยชน์แก่การตรวจสอบของทางราชการและให้นายกเทศมนตรีจัดให้มีการตรวจสอบการเงินและการบัญชีอย่างน้อยปีละหนึ่งครั้ง ทั้งนี้ คณะกรรมการชุมชนต้องให้ความสะดวกในการตรวจสอบของนายกเทศมนตรีหรือผู้ที่นายกเทศมนตรีมอบหมายตามสมควรข้อ ๓๑ การจ่ายเงินกองทุนให้จ่ายได้ในกรณีดังต่อไปนี้(๑) เพื่อประโยชน์สาธารณะ(๒) เพื่อกิจการของชุมชน(๓) เพื่อการบริหารงานของชุมชนหมวด ๗การควบคุม ข้อ ๓๒ ให้ปลัดเทศบาลเป็นผู้ควบคุมการปฏิบัติหน้าที่ของคณะกรรมการชุมชนให้เป็นไปตามกฎหมายและระเบียบแบบแผนของทางราชการและอาจมีคำสั่งระงับการกระทำใด ๆ ซึ่งเห็นว่าเป็นผลเสียแก่ชุมชนหรือทางราชการบทเฉพาะกาล ข้อ ๓๓ ให้กรรมการชุมชนซึ่งดำรงตำแหน่งอยู่ในวันประกาศใช้ระเบียบนี้เป็นคณะกรรมการชุมชนตามระเบียบนี้ และอยู่ภายใต้บังคับของระเบียบนี้โดยอนุโลมจนกว่าจะพ้นจากตำแหน่งข้อ ๓๔ ให้สมาชิกภาพของกรรมการชุมชนซึ่งดำรงตำแหน่งอยู่ในวันประกาศใช้ระเบียบนี้สิ้นสุดลงเมื่อพ้นกำหนดหนึ่งปีนับแต่วันประกาศใช้ระเบียบนี้ประกาศณ วันที่ ๒๗ เมษายน พ.ศ. ๒๕๕๓อานนท์จันทร์แก้วนายกเทศมนตรีตำบลกุสุมาลย์ปริยานุช/ผู้จัดทำ๒๘ กุมภาพันธ์๒๕๕๔ณัฐวดี/ตรวจ๒๘ กุมภาพันธ์๒๕๕๔[๑] ราชกิจจานุเบกษาเล่ม ๑๒๘/ตอนพิเศษ ๑๙ ง/หน้า ๑๕/๑๕ กุมภาพันธ์ ๒๕๕๔